Эзарнаш хьехархой бу Нохчийн республикерчу школашкахь, кхечу дешаран хьаьрмашкахь хьоьхуш, эзарнаш дешархой, студенташ бу доьшуш. Халахеташ делахь а, ца аьлча ца долу: царна ца евза нохчийн литература, церан уьйр-марзо яц нохчийн маттаца. Царна муха евза литература, церан муха хуьлу уьйр-марзо, нохчийн маттахь арадолуш долчу журналан тираж 1 эзар бен ца хилча, язвеллрг кхо б1е бен ца хилча? Вай массара а ойла йина, дукхе-дукха сиха хийца дезаш, нисдан дезаш, тодан дезаш ирча хьал ду кхолладелларг. К1иранчохь телефонехула деш долу къамелаш (цаоьшурш мукъане а!) дацдича а аьтту хир бара «Орга» журнале яздала, нохчийн маттаца а, литературица а з1е таса, уьйр-марзо ч1аг1ъян, цхьаболу яздархой а, церан произведенеш а йовза. Х1инцца дешна вели со «Орга» (№4) журнал. Дуккха а керланиг девзи, диканиг схьаийци ас яздархойн произведенешкара, дахар девзачара уьш язйина дела. Ишттачарех ду Бексултанов Мусан «Невцан ц1ент1е – нана йолчу» — дийцар. Дахарера, дахарх дийцар ду иза, шозза инсульт а хилла, мотт а сецна 1уьллучу шен нана 1алашъечу, цуьнан г1уллакхе хьожучу к1антах, шен «доьзал» юьхь1аьржонах ларбан а г1ерташ